Na temelju članka 30. Statuta Sveučilišta u Zadru Stručno vijeće Odjela za izobrazbu učitelja i odgojitelja Sveučilišta u Zadru na 13. sjednici održanoj dana 14. lipnja 2017. donijelo je

ODLUKU

o postupku prijelaza studenata sa drugih visokih učilišta

Studenti koji studiraju na drugom visokom učilištu mogu podnijeti zamolbu za prijelaz na istovrsni ili srodni studij koji se izvodi na Odjelu za izobrazbu učitelja i odgojitelja Sveučilišta u Zadru.

Zamolba za prijelaz, s osnovnim podacima i prilozima o dotadašnjem studiju dostavlja se prije početka akademske godine, u periodu od 01. do 15. rujna tekuće godine osobno ili preporučeno na adresu: Odjelu za izobrazbu učitelja i odgojitelja Sveučilišta u Zadru, Franje Tuđmana 24i, Zadar, uz naznaku „Zamolba za prijelaz“.

Prilozi koje je potrebno priložiti uz zamolbu:

- presliku domovnice

- presliku rodnog lista

- presliku indeksa matičnog učilišta (sve upisane stranice)

- uvjerenje o položenim ispitima

- studijski program ovjeren od strane viskog učilišta s kojeg se prelazi

Obrazac zamolbe može se dobiti u tajništvu Odjela, te na mrežnim stranicama Odjela.

Povjerenstvo za prijelaz na temelju dostavljene dokumentacije dužno je razmotriti zamolbe i dostaviti predmete tajništvu Odjela do 30 rujna tekuće godine.

Kriteriji za prijelaz izdvojeni iz Pravilnika o studiju i studiranju:

***Članak 30.***

***Stjecanje studentskog statusa prijelazom***

1. *Prijelaz na drugi srodni studij iste razine moguć je unutar sastavnice, između sastavnica Sveučilišta ili s nekog drugog sveučilišta na Sveučilište u Zadru, u skladu s općim aktom sastavnice na koju se prijelaz vrši.*
2. *Status redovitog ili izvanrednog studenta prijelazom s nekog drugog sveučilišta na Sveučilište u Zadru može se steći samo pri upisu u drugu i treću godinu studija. U tom slučaju upis će se obaviti na temelju rješenja kojim se dopušta upis prijelazom.*
3. *Molba za dopuštenje prijelaza i upis u sljedeću akademsku godinu podnosi se stručnom vijeću odjela najkasnije do 15. rujna tekuće akademske godine.*
4. *U rješenju o prijelazu na studij utvrđuju se ostvareni ECTS bodovi, priznati ispiti s ocjenama, navode se razlikovni ispiti, seminarski radovi i druge obveze u skladu s nastavnim planom, programom i pravilima studija te rokovi do kojih se oni moraju položiti, odnosno ispuniti propisane obveze. Odluku o priznavanju ECTS bodova donosi stručno vijeće odjela na prijedlog odjelnog ECTS koordinatora.*
5. *Ako neki predmet položen na matičnom učilištu po svom sadržaju i opsegu približno odgovara predmetu iz studijskog programa sastavnice, stručno vijeće odjela u dogovoru s predmetnim nastavnikom može priznati ispit u cjelini ili odrediti razlikovne obveze prijelaznika.*
6. *Rješenje o prijelazu dostavlja se studentu, a kopija se zajedno s dokumentacijom pohranjuje u dosje studenta ili se vraća studentu ukoliko prijelaz nije odobren.*
7. *Ispiti položeni na matičnom učilištu, a priznati rješenjem iz st. 4 ovog članka, unose se studentu u evidenciju položenih ispita s izvornim nazivom položenog predmeta, izvornim ocjenama i izvorno stečenim ECTS bodovima. Sastavnica odlučuje na koji će se način te ocjene i ECTS bodovi ubrajati u ukupni zbroj bodova potreban za stjecanje akademskog naziva na sastavnici.*
8. *Student kojemu je odobren prijelaz na studij upisuje se u roku 8 dana od donošenja rješenja.*
9. *Zbroj prijelaznika i vlastitih studenata ne može u pravilu biti veći od predviđene upisne kvote za tu generaciju studenata.*
10. *Prijelaz studenta koji studira u inozemstvu provodi se po postupku utvrđenom Zakonom uz uvjete koje je utvrdio izvoditelj studija.*

Ako pristupnika koji zadovoljavaju uvjete za prijelaz ima više od mjesta raspoloživih za upis, prednost imaju pristupnici s boljim uspjehom, računajući srednju vrijednost ocjena svih priznatih kolegija na tri decimale.

U slučaju pozitivnog rješenja zamolbe, student kod upisa prilaže ispisnicu s visokog učilišta na kojem je do tada studirao. Ispisnicu treba zatražiti tek nakon primitka pozitivnog rješenja zamolbe o prijelazu.

Zamolbe bez traženih priloga neće se razmatrati.

Odluka stupa na snagu danom donošenja, a objavljuje se na oglasnoj ploči i mrežnoj stranici Odjela.

**Pročelnica Odjela**

 **Izv. prof. dr.sc. Smiljana Zrilić**